– – – – – – – – – – – – – – – – – – – – – Vormanede de here meister des groten gudes, van Revall unde anderen enden dorch den copmann worde da&#x0364;rgesteken, de[n] Russen to troste unde sterkinge erer uncristliken macht, to Wiborch to etc. myt langen bitteren worden. Darupp de ersamen heren radessendebaden van Revall erer stadt wegen entschuldinge deden, dat se biinnen erer stadt sulke coplude nicht en wusten; were iin erer stadt iienich man, zodanen handell bodreven hadde, wolden den richten unde strafen, dat eiin ander sick darane spegelen solde. Hiirna sprak de here meister, he wusste etczwelke, he wolde se richten, wanner eme dat beqweme muchte werden. Darna so deden se deme gemeiinen lande kundt, wo sulker dinge halven de hovetman to Wyborch an ere stadt vorsokinge hadde do&#x0364;n lathen umme mannigerhande dinge van salpeter, bliie, pappir unde solte, tho groten summen thobogerth hadde, szunder na siinem willen nicht hefft magen irlangen, allene se vele em nutte unde behoff was tho behovinge siines slates unde der stadt, is eme uth Revall gegundt, anders nicht, miit langem vorhale aller porcele, wo vele der uthgestadet weren. Darupp de stadt van Revall breve entphangen hadde, dar ock entseggebreve weren, unde he wolde sick an se holden umme der tichte unde seggeworde willen, eme togelacht weren, umme sick miit se to bewethende etc. – – – – – – – – – – – – – – – – – – – – –